VENDIM

Nr. 181, datë 20.11.2019
MBI KËRKESËN E SHOQËRISË “ALB WIND ENERGY” SHPK, PËR SHTYRJEN E AFATEVE TË VENDIMIT NR. 13, DATË 28.1.2008, TË NDRYSHUAR
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; neni 67, 85 dhe 104, pika 3, të ligjit nr. 44/2015 “Kodi i Procedurave Administrative”, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, të ndryshuar, bordi i ERE-s, në mbledhjen e tij të datës 20.11.2019, mbasi shqyrtoi relacionin me nr. 102/11 prot., datë 12.11.2019, të Drejtorisë së Licencimit, Autorizimeve dhe Mbikëqyrjes, lidhur me kërkesën e shoqërisë “Alb Wind Energy” sh.p.k., për shtyrjen e afateve të vendimit nr. 13, datë 28.1.2008, të ndryshuar,
konstatoi se: 

- Shoqëria “Alb Wind Energy” sh.p.k. është licencuar nga ERE-ja me vendimin nr. 13, datë 28.1.2008, në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike për projektet VISU, me fuqi 140 mw, dhe TERPAN, me fuqi 85 mw, me kusht zbatimin e sa parashikuar në licencën tip, të miratuar nga bordi i komisionerëve, për aktivitetin e ndërtimit dhe prodhimit të energjisë elektrike nga centrale eolike. 

- Në vijim të këtij licencimi, ERE-ja ka miratuar shtyrjen e afateve të ndërtimit, instalimit dhe shfrytëzimit të centraleve elektrikë me erë për parkun eolik Sarandë, si dhe prodhimin e energjisë elektrike prej tyre me vendimet nr. 68, datë 13.9.2010 dhe nr. 139, datë 15.11.2013.

- ERE-ja, me vendimin nr. 6, datë 10.01.2018, “Mbi shtyrjen e afatit për realizimin e kushteve të vendosura nga ERE-ja, shoqërisë ‘Hera’ sh.p.k., mbajtëse e licencës nr. 49, seria NPM07P, ‘Për ndërtimin, instalimin, shfrytëzimin dhe prodhimin e energjisë elektrike nga centrale eolike’”, ka vendosur: Shtyrjen e afatit për realizimin e kushteve të vendosura nga ERE-ja në pikat 1, 2, 3 dhe 4 të vendimit nr. 13, datë 28.1.2008, “Për dhënien e licencës për ndërtim, instalim dhe shfrytëzim të centraleve elektrike me erë, si dhe prodhimin e energjisë elektrike nga këto centrale, shoqërisë ‘Alb Wind Energy’ sh.p.k. për projektet Visu dhe Terpan”, të ndryshuar, mbajtëse e licencës nr. 53, seria NPM08P, “Për ndërtimin, instalimin, shfrytëzimin dhe prodhimin e energjisë elektrike nga centrale eolike”, deri në datën 15.11.2019.
- Shoqëria “Alb Wind Energy” sh.p.k. i është drejtuar ERE-s me shkresën nr. 701 prot., i ERE-s, datë 5.11.2019, duke kërkuar shtyrjen e afatit të plotësimit të kushteve, me qëllim që të sigurojë kohën e mjaftueshme për zhvillimin e këtyre projekteve. Shoqëria “Alb Wind Energy” sh.p.k. kërkon nga ERE-ja marrjen në shqyrtim të kërkesës për shtyrjen e afatit të licencës për një periudhë kohe të paktën prej 48 muajsh, ose për çdo periudhë tjetër që ERE-ja do të vlerësojë, për të mundësuar zhvillimin e projektit.

- Aplikuesi bën me dije se për shkak të kompleksitetit të problematikave që i licencuari ka hasur, nuk ka mundur të plotësojë në kohë kushtet e vendimit nr. 13, datë 28.1.2008, “Për licencimin e shoqërisë ‘Alb Wind Energy’ sh.p.k”, të ndryshuar.
- Shoqëria nuk ka përcjellë në ERE, bashkëlidhur kërkesës së saj, raportin e studimit të fizibilitetit për të cilin deklaron se e ka kryer.

- Shoqëria nuk ka përcjellë në ERE pikën e lidhjes me rrjetin energjetik.
- Rezulton se shoqëria “Alb Wind Energy” sh.p.k., është debitore ndaj ERE-s, në masën 40 000 lekë, për pagesat e rregullimit ndaj ERE-s. 
- Nga argumentet, shpjegimet dhe dokumentacioni i përcjellë nga aplikuesi, me qëllim shtyrjen e afateve, nuk rezulton të jenë dhënë prova të mjaftueshme dokumentare të tilla që të çojnë ERE-n në marrjen e një vendimi për miratimin e kërkesës për shtyrje.

- Neni 67 i Kodit të Procedurave Administrative parashikon se: 

1. Organi publik, që është kompetent për marrjen e vendimit përfundimtar, mund të marrë edhe vendime të ndërmjetme, kur gjykohet se mosmarrja e masave të caktuara do të shkaktonte një dëm të rëndë e të pariparueshëm mbi interesin publik, apo të drejtave ose interesave të ligjshëm të palëve.

2. Vendimet e ndërmjetme mund të merren me nismën e organit publik ose me kërkesën e palëve të interesuara.

- Kodi i procedurave Administrative në nenin 85, pika 3 e tij parashikon se: Në ato raste kur informacioni apo dokumentet e kërkuara nga palët janë të domosdoshme për shqyrtimin e pretendimit të ngritur nga vetë palët, procedura pezullohet deri në sigurimin e informacionit dhe palët njoftohen për këtë gjë.

- Në përputhje me objektin e veprimtarisë së saj, siç parashikuar në nenin 22, të ligjit nr. 43/2015 “Për sektorin e energjisë elektrike”, të ndryshuar, ERE-ja mund të ushtrojë aktivitetin e saj monitorues me qëllim marrjen e të gjithë informacionit të nevojshëm nga i licencuari, për të krijuar bindjen e plotë e të arsyeshme se kërkesa e paraqitur plotëson kushtet ligjore, administrative dhe teknike për t’u pranuar.
Për gjithë sa më sipër cituar, bordi i ERE-s, 

VENDOSI:

1. Të pezullojë shqyrtimin e kërkesës së shoqërisë “Alb Wind Energy” sh.p.k., për shtyrjen e afateve të vendimit nr. 13, datë 28.1.2008, në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike për projektet VISU dhe projekti TERPAN, deri në përfundimin e monitorimit, të përcaktuar në pikën 2 të këtij vendimi. 

2. Të ushtrojë monitorim pranë subjektit “Alb Wind Energy” sh.p.k. për të evidentuar, dokumentuar e shqyrtuar të gjitha rrethanat të cilat aplikuesi pretendon se i kanë pamundësuar zbatimin e kushteve dhe afateve të parashikuara në vendimin e bordit të komisionerëve të ERE-s nr. 13, datë 28.1.2008, “Për licencimin e shoqërisë ‘Alb Wind Energy’ sh.p.k.”, të ndryshuar, si dhe për të analizuar pasqyrat financiare të shoqërisë për të verifikuar shpenzimet e kryera deri më sot.
3. Afati i pezullimit të parashikuar në pikën 1 të këtij vendimi, përfundon jo më vonë se 90 ditë nga hyrja në fuqi e këtij vendimi.

4. Aplikuesi, shoqëria “Alb Wind Energy” sh.p.k., është përgjegjëse për marrjen e të gjitha masave për të siguruar çdo dokumentacion të nevojshëm, me qëllim përfundimin e monitorimit të parashikuar në këtë vendim, në afat.

5. Drejtoria e Licencimit, Autorizimeve dhe Mbikëqyrjes të njoftojë aplikuesin lidhur me vendimin e bordit të ERE-s. 
Ky vendim hyn në fuqi menjëherë. 

Për këtë vendim mund të kërkohet rishikim brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.
KRYETAR
Petrit Ahmeti

